**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2023. április 25-i ülésére**

**ELŐTERJESZTÉS**

**Javaslat az óvodai továbbképzési programok módosítására**

A nemzeti köznevelésről szóló 2011. évi CXC. törvény 62. § (2) bekezdése szerint a pedagógus hétévenként legalább egy alkalommal - jogszabályban meghatározottak szerint - továbbképzésben vesz részt. A pedagógus továbbképzéssel kapcsolatos rendelkezéseket a pedagógus-továbbképzésről, a pedagógus-szakvizsgáról, valamint a továbbképzésben részt vevők juttatásairól és kedvezményeiről szóló 277/1997. (XII.22.) Kormányrendelet (a továbbiakban: Kormányrendelet) tartalmazza.

A Kormányrendelet 1. § (2) – (3) bekezdése értelmében a nevelési-oktatási intézmény vezetője 5 évre szóló továbbképzési programot készít, melyet a fenntartó fogad el. A továbbképzési program felülvizsgálatára a fenntartóval egyeztetve évente egy alkalommal kerülhet sor.

A továbbképzési program és beiskolázási terv, valamint a pedagógiai program összhangját, a továbbképzési program és a beiskolázási terv végrehajtásának törvényességét a Kormányrendelet 1. § (8) bekezdése alapján a fenntartó ellenőrzi. Az önkormányzati óvodák esetében a fenntartó törvényességi ellenőrzés keretében vizsgálja a hatályos rendelkezéseknek való megfelelést.

Szombathely Megyei Jogú Város Önkormányzata által fenntartott óvodák ötéves továbbképzési programja 2028. augusztus 31. napjáig szól. Az óvodák továbbképzési programját a Kulturális, Oktatási és Civil Bizottság a 42/2022. (III.29.) KOCB számú határozatával fogadta el.

A 2023/2024. nevelési évre vonatkozó beiskolázási terv elkészítése kapcsán – a továbbképzési program és beiskolázási terv összhangja érdekében - több óvoda kezdeményezte a továbbképzési programjának módosítását.

A módosítás oka szakvizsgás képzések esetében alapvetően az, hogy a képzésre tervezett személy élethelyzetének változása miatt nem tudja vállalni a szakvizsgás képzés elvégzését. Több óvodában is elmaradtak képzésre jelentkezések, vagy egy évvel később kezdi meg a tanulmányait az óvodapedagógus.

A kreditpontos képzések tekintetében a módosítás oka jellemzően az, hogy a beiskolázási tervet március 15. napjáig kell elkészíteni, ugyanakkor a képzőhelyek a képzéseiket általában szeptember hónapban hirdetik meg. Az előző nevelési években több kreditpontos képzés is elmaradt.

A fenntartó az általa preferált szakvizsgás képzések (közoktatás-vezetői szakvizsga, fejlesztő pedagógus szakvizsga, nemzetiségi óvodapedagógus végzettség) díjának fedezetét a 42/2022.(III.29.) KOCB számú határozatban fogadta el. Az újonnan induló képzések többletforrást nem igényelnek, díjuk biztosítható az elmaradt képzésekre tervezett összegből.

Az óvodák által kezdeményezett módosításokat az előterjesztés melléklete tartalmazza.

Szombathely Megyei Jogú Város Közgyűlése az Önkormányzat Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 18. pontjában az óvodai továbbképzési programok jóváhagyását a Kulturális, Oktatási és Civil Bizottság hatáskörébe utalta.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2023. április „ ”

  **/: Dr. László Győző :/**

**HATÁROZATI JAVASLAT**

**……../2023. (IV.25.) KOCB. számú határozat**

A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 18. pontjában kapott felhatalmazás alapján a 42/2022. (III.29.) KOCB számú határozattal elfogadott továbbképzési programok módosítását az előterjesztés melléklete szerinti tartalommal jóváhagyja.

**Felelős:** Putz Attila a Bizottság elnöke

 Dr. László Győző alpolgármester

 / a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal